સામેથી કંઈક કહેવાતું હતું એ સાંભળ્યા પછી સામે ઊભેલા ભાઈ સામે ફરી વાર આંખ મિંચકારીને માસીને કહ્યું. “ગોડ ઈઝ ગ્રેટ,માસી! ડૉક્ટરે તો કહી દીધું કે હવે બધો આધાર ઈશ્વર ઉપર છે.એની મરજી હશે ત્યાં સુધી શ્વાસ ચાલશે.” વાત પૂરી કરીને એણે મોટાભાઈ સામે જોયું. ‘આટલા દિવસથી રાત-દિવસ હું, તમે ને આપણા ઘરવાળા ઉજાગરા કરીએ છીએ. હોસ્પિટલવાળા કહે એટલી રકમ તરત જમા કરાવી દઈએ છીએ અને એ મહારાણીને આટલા દિવસે આજે બાપાની ખબર પૂછવાની સૂઝ પડી!' મનોમન તાળો મેળવીને એણે સમજાવ્યું. ‘એ વંદના વાંદરી માસીની ચમચી છે. માસીનું કામકાજ મંથરા જેવું છે. મિલકતમાં ભાગ લેવા માટે વંદના કૂદતી હતી ત્યારે માસીએ જ એને ચાવી ચડાવેલી. એને લીધે જ એ ડોબીએ આપણને રાખડી મોકલવાનું પણ બંધ કરી દીધું.